รองนายกรัฐมนตรี ประชุมคณะกรรมการทรัพยากรน้ำแห่งชาติ พร้อมเห็นชอบโครงการจัดสรรน้ำและมาตรการรับน้ำช่วงฤดูฝน มั่นใจมีน้ำใช้เพียงพอตลอดปี
พล.อ.ประวิตร วงษ์สุวรรณ รองนายกรัฐมนตรี เป็นประธานการประชุม คณะกรรมการทรัพยากรน้ำแห่งชาติ (กนช.) ที่ทำเนียบรัฐบาล โดยที่ประชุมได้รับทราบผลการดำเนินงานตามแผนแม่บทการบริหารจัดการทรัพยากรน้ำ 20 ปี (พ.ศ.2561-2580) ช่วงปี 2561-2563 ทั้ง 6 ด้าน ซึ่งมีความคืบหน้าต่อเนื่อง ทั้งนี้ พล.อ.ประวิตร มีคำสั่งเร่งรัดการดำเนินงานให้เป็นไปตามเป้าหมาย และมีการรายงานผลให้ กนช.ทราบต่อไป            จากนั้นที่ประชุม ได้มีการพิจารณาเห็นชอบเรื่องสำคัญเพื่อมุ่งให้ประชาชนมีน้ำใช้อย่างเพียงพอตลอดปี ทั้งน้ำอุปโภค-บริโภค การเกษตรกรรม และอุตสาหกรรม อย่างทั่วถึงทุกพื้นที่ ได้แก่ เห็นชอบแผนการจัดสรรน้ำ และการเพาะปลูกพืชฤดูฝนปี 64 และมาตรการรับมือฤดูฝนปี 64 ทั้ง 9 มาตรการหลัก ,เห็นชอบให้ปรับปรุงแผนปฏิบัติการด้านทรัพยากรน้ำประจำปี 65 เพื่อป้องกันการซ้ำซ้อนของแผนงาน/โครงการ ,เห็นชอบแผนปฏิบัติการพัฒนาฟื้นฟูสภาพแวดล้อม คลองแสนแสบ เพื่อเสริมสร้างความปลอดภัยในการสัญจรทางน้ำ การปรับปรุงภูมิทัศน์ การแก้ปัญหามลภาวะ/คุณภาพน้ำ และป้องกันการบุกรุก ทำลายทรัพยากรในคลองแสนแสบ        พล.อ.ประวิตร กำชับสำนักงานทรัพยากรน้ำแห่งชาติ , กระทรวงมหาดไทย ,กระทรวงเกษตรและสหกรณ์ , กระทรวงทรัพยากรธรรมชาติและสิ่งแวดล้อม และหน่วยงานที่เกี่ยวข้อง เร่งรัดแผนงานโครงการบริหารจัดการน้ำทั้งระบบทั่วประเทศให้บรรลุเป้าหมายได้ตามกรอบเวลา พร้อมเตรียมรับมือฤดูฝนหน้า เพื่อลดผลกระทบของประชาชนจากภาวะน้ำท่วม ภัยแล้ง และน้ำเค็ม พร้อมกล่าวย้ำให้ทุกหน่วยงานทุ่มเทการทำงาน เพื่อแก้ปัญหาน้ำทุกมิติ เน้นการประชาสัมพันธ์ให้ประชาชนรับรู้ และรณรงค์การประหยัดน้ำ ใช้อย่างรู้คุณค่าควบคู่กันไป เพื่อให้ประชาชนมีน้ำสะอาดใช้อย่างเพียงพอทั่วทุกพื้นที่